Wil es Misstrauesvotum i dr Verfassig nö vorgseh isch, chönnd Bundesrät während dr Legislaturperiode nöd gschtürzt werde. Au e Nödwiederwahl vomene amtierende Bundesrat isch nöd üblich und isch sit 1848 erscht viermal passiert, zletscht am 12. Dezember 2007, wo dr Bundesrat Christoph Blocher nöd wiedergwählt worde isch. Wil Bundesrät also de facto unabsetzbar sind und de Termin vo ihrem Rücktritt nach eigenem Guetdünke bestimme chönnd, händ si e viil schtärcheri Stellig als d Minischter i andere Länder; der Befund isch zum Teil demit erchlärbar, dass en Bundesrat zugliich Teil vom Schtaatsoberhaupt isch. Dadruus ergit sich au e sehr langi Amtsduur vo de Bundesrät (ca. 10 Jahr im Durchschnitt). Die längschtdienende Bundesrät im 20. Jahrhundert sind de Giuseppe Motta vo 1911 bis 1940 und de Philipp Etter vo 1934 bis 1959 gsii.